次韵酬蕭器之朝奉
作者：劉弇
朝代：宋

paragraphs: 弇也培塿姿，狹識謝崇崛。
策疲迷津梁，憂患醉心骨。
魯酒笑薄圍，商聲慚後出。
曾微剸犀效，澀鐵但緘室。
濫紆元豐詔，經名掛千佛。
中間困齏鹽，晚復椽丹筆。
同時籋雲英，大半空冀匹。
鄭衛正啾耳，冷落女媧瑟。
勞生一瓢壺，風波信浮沒。
幾欲定蝸居，歸歟訪葱蔚。
甘齒婆娑民，庶可老縑帙。
恩波從天傾，隨器到豐溢。
例當薦員收，殆不止夔一。
春根聊撥陳，敢議得償失。
積薪無踰材，魚須暫囊笏。
持此歲月閒，尚冀補終訖。
蕭侯朝閨彥，憐我升斗秩。
洗以古襟期，如鬯發新鬰。
青天方睹樂，些語劇招屈。
倒持珠璣囊，一寫非所恤。
泠然蠲幽抱，海若發瓠窒。
巴歈迫新賡，芹暄羞獻術。
得喪雙騰虬，未易嬰長異。
薄言遵醉鄉，庶我遨永日。
幸無孔顔悔，妙外論越軼。